DA Den Europæiske Unions Tidende C 338/10

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 338/07)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»POLVORONES DE ESTEPA«

EU-nr.: ES-PGI-0005-01218 — 24.3.2014

BOB ( ) BGB ( X )

1. Betegnelse

»Polvorones de Estepa«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 2.3. Brød, wienerbrød, kager, kiks og andet bagværk samt konfekturevarer

3.2. Beskrivelse af produktet med betegnelsen i punkt 1

Betegnelsen »Polvorones de Estepa« er traditionelt blevet brugt som betegnelse for en type julekager, der fremstilles i Estepa. Disse julekager er i over 100 år blevet fremstillet efter den samme opskrift og er kendt som »Polvorones de Estepa«. De sælges enten særskilt i individuelle emballager eller sammen med andre julekager.

Der er tale om en ovnbagt småkage, der er fremstillet af en blanding af råvarer, nemlig hvedemel, svinefedt, flormelis, mandler, kanel og naturlige aromastoffer (citron eller vanilje), eventuelt med anvendelse af kryddernellike.

Produktet kan alt efter indholdet af mandler klassificeres som:

— »Casero« (hjemmelavet)

— »Almendra/Tradicional« (mandel/traditionel).

Småkagerne har en varm brun farve samt en fin tekstur, og de er bløde og knasende med en blød krumme, en fast, let krakeleret skorpe og en blød smag. Formen er aflang, og overfladen dækket med flormelis. De er højst 4 cm brede, 7 cm lange og 2,5 cm høje og vejer højst 50 g stykket.

Derudover skal de produkter, der fremstilles under betegnelsen »Polvorones de Estepa«, have følgende fysisk-kemiske egenskaber:

— vandindhold: under 7,5 %

— pH: under 6,5.

3.3. Foder (kun for produkter af animalsk oprindelse) og råvarer (kun for forarbejdede produkter)

»Polvorones de Estepa« fremstilles af følgende råvarer i de angivne forhold: hvedemel (40-50 %), svinefedt (20-25 %), flormelis (22-27 %), kanel (0,1-1 %), naturlige aromastoffer (0,01-1 %), kryddernellike (0-1 %) og mandler (≥ 8 % til fremstilling af den traditionelle variant/mandelvarianten og ≥ 15 % til fremstilling af den hjemmelavede variant).

3.4. Specifikke etaper af produktionen, som skal finde sted i det afgrænsede geografiske område

Fremstillingsprocessen indledes med en udvælgelse af råvarerne.

Råvarerne tilberedes på passende vis, hvorefter blandingen æltes og skæres i stykker med henblik på bagning. Herefter bliver disse »Polvorones de Estepa« afkølet for at sænke deres temperatur til under 10 °C, inden de emballeres.

3.5. Særlige regler for udskæring, rivning eller emballering osv. af det produkt, som betegnelsen henviser til

Emballeringen skal finde sted i det geografiske område for at sikre produktets kvalitet og forhindre, at det udtørrer, bliver harskt eller smuldrer på grund af sin skrøbelighed. Produktet emballeres enkeltvis lige efter fremstillingen ved hjælp af én af følgende metoder:

— maskinelt med varmeforseglet papir via flowpakning

— manuelt eller maskinelt med silkepapir, som snos i begge ender.

For at bevare de fysisk-kemiske og organoleptiske egenskaber, der er beskrevet i punkt 3.2, skal emballeringsprocessen finde sted, når produkterne er blevet afkølet, så der opnås en bedre håndtering og undgås eventuel kondensation i emballagen.

3.6. Særlige regler for mærkning af det produkt, som betegnelsen henviser til

Både de individuelle emballager og æskerne, der kun må indeholde de beskyttede produkter, skal forsynes med etiketter, hvorpå påskriften »Indicación Geográfica Protegida« (beskyttet geografisk betegnelse), betegnelsen »Polvorones de Estepa« og det nedenfor angivne logo for den registrerede betegnelse skal være angivet.

Er der tale om æsker med blandinger med andre produkter, der ikke er omfattet af den beskyttede geografiske betegnelse, skal de »Polvorones de Estepa«, som indgår i blandingen, kunne identificeres som sådanne på de individuelle emballager, der også kan forsynes med BGB-logoet. Uden på æsken skal de pågældende »Polvorones de Estepa« dog kun være angivet som en del af indholdet uden anvendelse af BGB-logoet.

4. Kort angivelse af det geografiske områdes afgrænsning

Kommunen Estepa i provinsen Sevilla.

5. Tilknytning til det geografiske område

Småkagernes tilknytning til det geografiske område er baseret på produktets omdømme, som går mere end 100 år tilbage. I al den tid er »Polvorones de Estepa« blevet fremstillet efter samme opskrift, og det har medført, at en stor del af Estepas befolkning i perioden op til jul, fra september til december, tager direkte eller indirekte del i fremstillingen af småkagerne.

»Polvorones de Estepa« har oprindelse tilbage i det 16. århundrede. Af dokumenterne i arkiverne i Santa Clara-klosteret i Estepa fremgår det, at der dengang blev ansat konditorer for at imødekomme efterspørgslen fra Sevilla eller Madrid, som produkterne blev sendt til. I dette kloster findes der henvisninger til fremstillingen af »Polvorones de Estepa« på grundlag af gamle opskrifter, nemlig en blanding af korn og overskydende svinefedt fra de slagtninger, som fandt sted i december, hvilket forklarer, hvorfor disse småkager forbindes med julen. De blev fremstillet i hjemmet ved brug af bageforme, som har givet dem den form, de stadig har i dag.

Micaela Ruiz Téllez (også kendt som »La Colchona«), der blev født i Estepa i 1824 og døde i 1901, opfandt den nuværende form for »polvorón«. Det var hendes idé, der lå til grund for de »Polvorones de Estepa«, som spises i dag, idet hun takket være en bagemetode, hvor kun skorpen tørres, formåede at fremstille en småkage, der forblev blød indeni uden at falde sammen. Derudover fuldendte hun raffineringen og ristningen af melet, hvilket har gjort småkagerne blødere i forhold til den oprindelige opskrift.

Der er belæg for, at produktet allerede blev solgt med den beskyttede betegnelse ved den tredje udgave af landbrugsmessen »Feria del Campo« i Madrid i 1959.

Belæg for produktets omdømme fremgår af følgende henvisninger i den offentliggjorte litteratur:

I »Inventario Español de Productos Tradicionales« (fortegnelse over traditionelle spanske produkter), der blev offentliggjort i 1996 som led i et EU-finansieret projekt med det formål at fremme den europæiske landbrugsfødevarearv, er »Polvorones de Estepa« opført som et traditionelt produkt. »Polvorones de Estepa« er desuden katalogiseret i bogen »Catalogación y caracterización de los productos típicos agroalimentarios de Andalucía« (katalogisering og beskrivelse af typiske andalusiske landbrugs- og fødevareprodukter).

I »Guía de la Alimentación Mediterránea« (guide til Middelhavsområdets fødevarer), der er udgivet af den offentlige virksomhed for udvikling af landdistrikter og fiskeri ved det andalusiske kontor for landbrug og fiskeri, er »Polvorones de Estep« opført blandt de fødevarer, der indgår i middelhavskosten, og som i 2010 blev udpeget som immateriel kulturarv af UNESCO.

Nedenfor er angivet nogle af de mange henvisninger til produktet i pressen:

— I tidsskriftet »Gastronomía y Enología« (januar 1987) redegøres der for »Polvorones de Estepa«, deres tradition og tilknytning til Estepa samt for deres omdømme og anerkendelse.

— I avisen »El Correo de Andalucía« af 20. december 1989 henvises der til »Polvorones de Estepa« og deres tilknytning til julen.

— I tidsskriftet »Alforja« af 30. september 1989 nævnes historien bag »Polvorones de Estepa« og den 100 år gamle opskrift.

— I tidsskriftet »Financial Food« fra oktober 1991 er der offentliggjort en omfattende oversigt over småkagerne fra Estepa, herunder en henvisning til »Polvorones de Estepa«.

— I aviserne »Diario de Córdoba« og »ABC« af henholdsvis 7. december 2007 og 26. december 2008 er der henvisninger til »Polvorones de Estepa« og forbruget af dem ved juletid, når de uddeles til passagererne i AVE-lyntogene.

— I avisen »The New York Times« af 27. december 2013 henvises der til den »polvorón«, der fremstilles i Estepa, og til opskriften, historien og traditionen.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

Den fulde tekst til varespecifikationen for betegnelsen kan findes på følgende link:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_Polvorones_Estepa.pdf

eller ved at gå direkte ind på startsiden for Andalusiens kontor for landbrug, fiskeri og udvikling af landdistrikter

(http://www.juntadeandalucia.es/agriculturaypesca/portal) og derefter følge stien: »Industrias Agroalimentarias« — »Calidad y Promoción« — »Denominaciones de Calidad« — »Productos de panadería y repostería«. Varespecifikationen findes under navnet på kvalitetsbetegnelsen.

(1) EUT L 343 af 14.12.2012, s. 1.